
En hyllest til min partner i alt

Både livet mitt og denne boka er et felles anliggende. Dr. Jill Glasspool-Malone bidrar like mye som jeg til sluttresultatene. Vi ytret ønske om at hun skulle stå som medforfatter, men (himmel)hesten hadde allerede galoppert ut av stallen – omslaget var ferdig designet, markedsføringen var i gang, og prosjektet hadde i det hele tatt fått opp en slik fart at vi ikke kunne kaste om på det.

Jill skriver ofte under mitt navn, og etter alle disse årene har vi for vane å avslutte hverandres setninger. Boka hadde aldri sett dagens lys uten hennes konstante anstrengelser, intellektuelle bidrag, råd, innspill og daglige redigering over et helt år. Hennes åndskraft, moralske kompass og dyptborende hjerne er til stede hele verket igjennom.

Under bryllupet vårt for mange tiår siden leste jeg et avsnitt om ekteskapet fra Kahlil Gibrans Profeten. Når jeg ser tilbake, tror jeg at jeg kan si at vi har levd etter Gibrans ord: «Fyll hverandres beger, men drikk hver av sitt.» Når du leser ordet «jeg» i teksten, er det «vi» som ofte står der. Jill og jeg har erfart de siste årene som ett vesen, og boka har blitt til ut fra dialogen som vi uavbrutt fører. Generøst lot hun meg ta føringen under skrivearbeidet, men leseren skal vite at sluttproduktet er like mye hennes fortjeneste. Jills tilbakeholdne og litt sky intellekt er alltid til stede i kapitlene som er forfattet i mitt navn. Leser du nøye, vil du se at hun gløtter frem her og der bak ordene.

Takk Jill, for alt du gjør, har gjort og har gitt i alle disse årene. Jeg ser frem til mange flere år sammen i kjærlighet og gjensidig glede, og jeg håper vi en dag kan trekke oss tilbake til et rolig liv på gården, med hagen, hestene og hundene, uendelig langt borte fra den store verdens galskap.


Forord

ROBERT F. KENNEDY JR.

Hvordan myndighetene bløffet meg er en passende tittel på en bok skrevet av en mann som kjenner alle løgnene, både fra innsiden av systemet, der han har tilbrakt mye av livet, og fra utsiden, der mange mektige mennesker ønsker at han forblir resten av livet.

Når han tenker tilbake på flere tiårs arbeid med bioforsvar og vaksineutvikling, skriver Malone: «Jeg tillot meg egentlig aldri å tenke den tanken at vi kanskje ikke alltid var de gode.» I denne boka får leseren bli med på reisen som åpnet øynene hans og samtidig lukket så mange dører.

Gjennom mange tiår har det militærindustrielle etterretningsapparatet stadig vekk dratt fordel av krisesituasjoner til å øke sin makt og kontroll, og denne gangen var Robert Malone blant de få som stilte seg i veien. Han fikk forakt i retur. Men fra meg fikk han respekt.

Malone er en internasjonalt anerkjent vitenskapsmann, lege og forsker, en pioner i utvikling av mRNA- og DNA-baserte genterapeutiske vaksiner, og har jobbet med bioforsvarsmedisinske problemstillinger i en årrekke, tilknyttet kontraktører for Forsvarsdepartementet. Dermed ble han et problem for Makten: Han var ikke enkel å avfeie eller debattere mot. I stedet ble han utestengt og kansellert av hovedstrømsmediene og sosiale medier – på oppdrag fra myndighetene. Så ble det enda verre: Han ble svertet, marginalisert og løyet om. Støvet som ble virvlet opp, har ennå ikke lagt seg. Men Robert Malone står støtt.

Han har støttespillere blant andre leger, forskere, akademikere, advokater og aktivister, og flere av disse bidrar med egne kapitler i boka. Leseren tas med på en reise ned i kaninhullet av løgn og forvrengning som forledet millioner av amerikanere til å akseptere påtvungne vaksiner som ikke var testet. Prinsippet om informert samtykke, hvor ble det av? Foreldre gikk med på å vaksinere barna sine med noe de ikke visste hva inneholdt, samtidig som hverken risiko eller eventuelle fordeler med vaksinene kunne forklares på en troverdig måte.

Malone forestiller seg en annerledes fremtid, der borgerne er så opplyst at de forsvarer sine friheter, medisinske og andre. I denne grundige og detaljerte boka gir han oss dypere innsikt i den globale pandemien av bedrag og stormannsgal maktutøvelse fra myndighetenes side. Forhåpentligvis tenner den et lys som hjelper oss på rett vei mot en slik fremtid.


Innledning

Alt faller fra hverandre

Før covid-19 levde kona og jeg et stille og rolig liv på en hestegård i Virginia.

Begge sønnene våre, som vi hadde undervist hjemme, var friske og fornøyd med livet. De var ferdig på universitetet, og hadde giftet seg. Vi hadde ett barnebarn. Gården og traktoren var nesten nedbetalt. Vi hadde bygget opp gården fra grunnen av. Vi startet med kuperte jorder til dyrking av høy som vi kjøpte kontant over bordet av den tidligere eieren. Vi trengte ikke noe lån. Det første huset vårt var en gammel husvogn som opprinnelig hadde blitt brukt som kontor. Med den som base anla vi energiforsyning, brønn og septikanlegg, satte opp gjerder, og bygget stall, våningshus og gjestehus. Dette brukte vi fem år på. Forfalne uthus ble renovert. Siden vi hadde mange års erfaring med både å oppgradere små gårder og etablere dem fra grunnen av, var det ikke lenge før vi satt med en velfungerende arbeidsplass med egen park og hage, på ett og samme sted.

Fristedet vårt ligger i et søvnig fylke i Virginia, som har omtrent like mange innbyggere nå som før andre verdenskrig, halvannen time fra trafikken og maset i hovedstaden. Sagt på amerikansk slang: et rødt fylke i en fiolett stat, der det ligger på vestsiden av Shenandoah National Park. Tilgangen til internett er slett ikke optimal, og tv krever parabolantenne. De historiske gårdene til grunnlovsfedrene Thomas Jefferson (Monticello) og James Madison (Montpelier) er bare en kort kjøretur unna. Den første lutheranske kirken i USA befinner seg drøyt tre kilometer fra gården i luftlinje. Gamle bondefamilier kontrollerer lokalpolitikken. Trær gror opp dersom ingen slår gresset. Amish- og mennonittsamfunn driver gårder i nabolaget. Den portugisiske avlshingsten vår oppnådde gode resultater i dressurridning, vi hadde en flott linje avlshopper, og en liten kennel av hunderasen Australian Shepherd var våre trofaste følgesvenner i dagliglivet. Kona og jeg tok turer til hesteutstillingen Golega Lusitano i Portugal, og hestekonkurranser i Texas. Vi var konstant opptatt av prisen og tilgangen på høy. Vi var virkelig langt fra storbyens styr og ståk.

Sammen med dr. Jill Glasspool-Malone, min kone og partner i alle livets anliggender i over førti år, driver jeg et lite firma som spesialiserer seg på skreddersydde konsulenttjenester til medisinsk forskning. Det er slik vi har hatt til salt i grøten. Da vi flyttet sammen, jobbet jeg som restaurantkokk, bonde og snekker; hun var servitrise. Vi greide å holde det gående og betale oss gjennom mange år med universitetsstudier. Gården vi eier nå, er det femte lille bruket vi har overtatt, renovert og bygget opp igjen. Vi har hatt nok å henge fingrene i: utvikle firmaet, skrive og revidere kontrakter, utføre oppdragene, og ikke minst sjonglere mellom de vidt forskjellige oppgavene knyttet til konsulenttjenestene, gården, hagen og hesteavlen. Nå og da har jeg blitt spurt om å lede en delstudie på kontrakt for National Institutes of Health (NIH) eller vurdere et manus for publisering i et eller annet tidsskrift, men det er i praksis den kontakten jeg har hatt med den akademiske verden som jeg valgte å forlate for nesten 20 år siden. På det tidspunktet hadde jeg nettopp plukket opp en lovende kunde som holdt til i Rockwell, Maryland. Vedkommende drev med klinisk forskning og godkjenningsprosedyrer for kinesiske farmasøytiske og bioteknologiske selskaper som ønsket å markedsføre produktene sine i USA. Jill og jeg forsøkte å bygge opp en mer internasjonalt orientert konsulentvirksomhet og redusere vår avhengighet av kontrakter med amerikanske myndighetsorganer, som var egenmektige og lunefulle å forholde seg til, og vi hadde lagt planer med det som mål. Det var et rolig og tilfredsstillende liv.

Brevterroren med miltbrannbakterier i etterkant av flyterroren 11.9.2001 endret både forskningen på infeksjonssykdommer og mitt profesjonelle yrkesliv like mye som da AIDS dukket opp i begynnelsen av karrieren. Rett etter terrorangrepene trakk de norske investorene bak vaksineselskapet Invovio – som vi hadde hjulpet i gang med genetiske vaksiner – seg ut av frykt for ustabilitet i USA. Så dermed sto vi på bar bakke. Vi hadde hverken kunder eller akademiske stillinger å falle tilbake på. Av ren nødvendighet knyttet jeg meg til et kontraktørfirma med oppdrag for Forsvarsdepartementet, Dynport Vaccine Company (DVC). Der hadde jeg stilling som assisterende direktør for klinisk forskning. Akkurat da jeg tiltrådte, hadde DVC fått en hovedkontrakt på å administrere all avansert forskning og utvikling, inkludert godkjenningsprosedyrer og lisensiering, for alle typer legemidler og vaksiner som inngikk i Forsvarsdepartementets bioforsvarsprogram. Lite visste jeg da jeg tok den jobben, at Dynports største eier, Dyncorp, drev en av de to store USA-baserte leiehærene, at feltet «bioforsvar» om kort tid kom til å eksplodere, at min karriere for evig og alltid ville være endret, og at jeg ville bli sendt hodestups inn i det dunkle landskapet av akademisk bioteknologisk forskning og statsfinansiert etterretning, overvåkning og trusselbekjempelse i forbindelse med infeksjonssykdommer.

Mens jeg var ansatt hos DVC, innså jeg at hvis jeg virkelig ønsket å hjelpe folk, måtte jeg fullstendig forlate den isolerte og selvforherligende virkeligheten som preger akademisk grunnforskning, med sine bakvaskelser og spisse albuer, og i stedet finne meg til rette i den avanserte medisinske produktutviklingens verden. Den profesjonelle kulturen rundt meg hverken ønsket eller trengte flere akademiske autoriteter. Det som virkelig behøvdes, var mangelvare, nemlig mennesker som forsto både vill vest-tilstandene som preger grunnforskningen, og den strengt regulerte prosessen der mange elementer inngår når legemidler skal utvikles: klinisk forskning, godkjenningsprosedyrer, prosjektstyring og alt som trengs for å få et medisinsk produkt lovlig ut på markedet. Hvis jeg virkelig ønsket å hjelpe folk ved å drive med utvikling og godkjenning av livreddende medikamenter, måtte jeg forlate akademikernes elfenbenstårn, og lære meg ferdighetene som trengtes for å bistå selskaper med å navigere i farvannet til Food and Drug Administration (FDA) og Det europeiske legemiddelbyrået (EMA). Dette ble min nye karrierevei, og jeg gikk med liv og lyst inn for å lære meg alt som var nødvendig. I årene som fulgte, oppnådde jeg målene jeg hadde satt meg, og vel så det: Jeg vant kontrakter med føderale myndigheter verdt milliarder av dollar, og styrte prosjekter med tilsvarende summer i potten.

I årene før covid-19 bygget Jill og jeg opp et passe stort nettverk av venner og yrkeskolleger spredt over hele kloden. Dette nettverket sprang ut av konsulentvirksomheten vår, fra da jeg jobbet på føderale kontrakter som dreide seg om utvikling av influensavaksiner og medikamenter mot biologiske stridsmidler, og fra lenger tilbake da jeg som akademiker underviste i patologi og molekylærbiologi for medisinstudenter samtidig som jeg holdt på i laboratoriet, skrev artikler og var involvert i nystartede bioteknologiske selskaper. LinkedIn, Facebook, e-post og nå og da Twitter gjorde det mulig for oss å holde kontakt med vennene og kollegene våre. Sensur og skjulte sperrer – «shadow banning» – i sosiale medier var noe kinesere ble utsatt for. Slikt kunne aldri skje meg – trodde jeg. Jill og jeg levde samtidig i to vidt forskjellige verdener som knapt hadde noen som helst forbindelse med hverandre. I den ene foregikk det nyskapende bioteknologisk og infeksjonsmedisinsk forskning. Den andre tilhørte hestene, høyet, hagen, landbruksmaskinene, byggearbeidene på gården og den lokale fôrsjappa.

En eller annen gang mellom september og desember 2019 begynte et nytt koronavirus, som smittet mellom mennesker, å gjøre seg gjeldende. Det spredte seg som ild i tørt gress kloden rundt, og satte min verden på hodet. Kanskje forandret den ditt liv også? Hvis noen hadde skrevet et brev som skildret livet mitt i dag, og sendt det til til den personen jeg var før covid-19, ville den gamle utgaven av meg konkludert med at forfatteren var spesialist i (urealistisk) dystopisk fiksjonslitteratur og trolig burde finne seg noe annet å gjøre.

Når jeg ser tilbake, blir jeg slått av hvor beskyttet jeg levde og hvor naiv jeg var før covid-19, og hvor mye synet mitt på verden og min rolle i den har blitt radikalt forandret av det som skjedde.

Slå følge på en reise bakover i tid.

Før covid-19 trodde jeg at ytringsfrihet var en grunnlovsbeskyttet rettighet for alle borgere av USA. Da jeg gikk i fjerde og femte klasse i datidens californiske skolesystem, ble jeg forelagt kjernetekster som 1984, Vidunderlige nye verden, Kamerat Napoleon, Fluenes herre og Sokrates’ forsvarstale fordi jeg ble oppfattet som en «begavet og talentfull» elev. Jeg var helt overbevist om at ingenting av det som sto i de bøkene, kunne skje i USA i det 21. århundre. Internettsensur og statskontrollert propaganda var ting de som var så uheldig å leve i Kina under det totalitære Kommunistpartiets kontroll, måtte finne seg i. Men jeg var født i et moderne, fritt vestlig samfunn, og kunne unne meg den luksusen å observere dette utspille seg på avstand. Sosiale medier var verktøy vi brukte for å holde kontakt med venner, selge hester (via Facebook), skrive om aktuelle vitenskapelige temaer og se etter nye kunder til vårt bioteknologiske tjenesterepertoar (LinkedIn).

Jeg er utdannet ved Northwestern Feinberg School of Medicine, en av landets beste utdannelsesinstitusjoner innen klinisk orientert medisin. Der lærte jeg at leger er absolutt forpliktet på den hippokratiske eden (prinsippet om ikke å forvolde skade), at de har frihet til og ansvar for å diagnostisere og behandle pasienter som enkeltmennesker, og at de skal følge noen fundamentale bioetiske prinsipper som ble etablert etter andre verdenskrig og inkorporert i amerikansk føderal lov som «den allmenne regel». Kjernen i utdannelsen var at vi skulle lære å foreta en detaljert undersøkelse av pasientens sykdomshistorie og fysiske tilstand i øyeblikket. Først spørres det etter hva slags konkret ubehag som fikk pasienten til å oppsøke lege. Pasienter hadde medisinsk selvbestemmelse; dermed var «informert samtykke» en etisk grunnvoll ved alle medisinske inngrep eller behandlingsformer. Jeg visste at svære medisinske sentre med sine strømlinjeformede og algoritmedrevne behandlingssystemer gjorde det stadig mer krevende å drive klassisk klinisk praksis når legene ble pålagt stadig flere oppgaver ovenfra. Men det var en virkelighet som leger og annet helsepersonell var pent nødt til å akseptere dersom de ville jobbe slike steder. Kollegaene mine hadde imidlertid alltid muligheten til å takke for seg og starte privatpraksis. Et nytt og spennende alternativ for leger som ville drive klinisk praksis, var systemer der pasienten betalte legen direkte som dagpasient; kirurgiske poliklinikker er et typisk eksempel. Et annet var drop in-klinikker med ulike spesialister tilgjengelig til enhver tid – en mellomting mellom den lokale doktorens kontor i min ungdom og en legevakt. Da unngikk man etablerte sykehusnettverk med sine store kostnader, uoversiktlige byråkratier og den tunge administrative styringen og kontrollen ovenfra.

Oppgavene til de delstatlige legetilsynene var primært å sørge for at leger og andre yrkesgrupper i helsevesenet tilfredsstilte kravene som utdannelsene stilte, ga pasientene medisinsk hjelp på høyt nivå, og ikke involverte seg i uetiske behandlingsformer eller gjorde seg skyldig i grov tjenesteforsømmelse. Eksempler som førte til tilsynssaker eller disiplinære forføyninger, kunne være brudd på prinsippene om ikke å forvolde skade, yte livsnødvendig hjelp, ivareta pasientenes autonomi, og ikke bryte loven. Forgåelsene kunne iblant være så alvorlige at det var snakk om grov tjenesteforsømmelse. Vanligvis gjaldt det leger som misbrukte rusmidler. De delstatlige legetilsynene overvåket normalt ikke om allment godkjente legemidler ble forskrevet utenfor det godkjente bruksområdet. Det var også sjelden de inndro lisenser; det måtte i så fall være hvis leger eller annet helsepersonell var tydelig mentalt uskikket, eller grovt misbrukte retten til å forskrive medisiner. Jeg hadde aldri hørt om et legetilsyn som slo ned på helsearbeideres ytringsfrihet, uansett om det gjaldt politiske oppfatninger eller forskrivning av bestemte medikamenter. Et eksempel på ulovlig medisinsk praksis som kunne medføre disiplinære forføyninger, var forskrivning av sterke avhengighetsskapende opioider uten at det forelå tvingende medisinske grunner for det. Her endte det ofte med en tungt avhengig pasient – samtidig som legen fikk fylt lommeboken. Men de fleste legetilsynene nølte faktisk også med å slå ned på slike tilfeller. Andre eksempler var leger som ikke klarte å jobbe på grunn av rusmiddelavhengighet, eller som opptrådte seksuelt upassende overfor pasienter og dermed ødela relasjonen mellom lege og pasient. Heller ikke i slike tilfeller gjorde legetilsynene stort mer enn å kreve at legen måtte takke ja til veiledning og ekstern oppfølging, eventuelt kunne han midlertidig miste lisensen.

I dag ser vi stadig eksempler på leger som systematisk blir klaget inn til legetilsynet med det for øyet at de skal miste lisensen for godt. De gjør seg nemlig skyldig i å prøve å hjelpe pasientene med nye behandlingsmetoder, eller de stiller spørsmål ved sikkerheten eller effektiviteten til mye benyttede behandlingsmetoder. En slik nærmest organisert klappjakt på leger forekom ikke tidligere. Uenighet og diskusjon innad i det medisinske miljøet var en ærerik tradisjon med en lang historie for behandlingsfremskritt. Tidlig i karrieren samlet jeg på eldre medisinske tekster for å minne meg selv på hvor langt legevitenskapen hadde kommet, hvor langt vi hadde igjen, og hvor ofte tidligere tiders dypt rotfestede behandlingsmetoder etter hvert viste seg ineffektive eller skadelige. En praktisk konsekvens av denne diskusjonskulturen var at leger i de siste tyve årene konsekvent har gått helt til topps i spørreundersøkelser (for eksempel Gallup Honesty and Ethics Poll) som måler troverdigheten til forskjellige yrkesgrupper.

En vesentlig del av min konsulentpraksis som autorisert lege i Maryland og erfaren vitenskapsmann har vært knyttet til klinisk forskning. Jeg har mange års utdannelse i alle de medisinske displinene som kommer til anvendelse her, kombinert med tre tiårs praktisk erfaring med både akademisk og anvendt forskning, godkjennelsesprosedyrer og kliniske forsøk. For å kunne jobbe som forskningssjef for både føderale biomedisinske prosjekter, kommersielle private forskningsprosjekter og kliniske forsøk i stor skala, tok jeg med jevne mellomrom omfattende kurs i medisinsk etikk og forskningsetikk. Noen år tidligere fikk jeg et prestisjefylt forskningsstipend innen global klinisk forskning ved Harvard Medical School, der jeg kompletterte mine ferdigheter innenfor design av kliniske forsøk, bioetikk, epidemiologi, tolkning av forskningsdata, godkjennelsesprosedyrer og biostatistikk. Vinteren 2019 ble jeg sertifisert for stillinger som medisinsk direktør, en administrativ funksjon som tar seg av all kommunikasjon mellom et farmasøytisk selskap, leger og pasienter, samt helsemyndighetene med sine stadig ekspanderende regelverk. Jeg tok dette ekstra kurset fordi så mye av konsulentvirksomheten min besto i å gi råd til klienter på høyeste administrative nivå om et bredt spekter av problemstillinger knyttet til kommunikasjon og medisinfaglige spørsmål. Kunder oppsøkte meg fordi jeg hadde dyp innsikt i klinisk forskning som foregikk i full overensstemmelse med kravene som Food and Drug Administration stilte, fordi jeg hadde en lang karriere i anvendt og næringsrettet forskning der jeg hadde fått utstedt mange vesentlige patenter (innbefattet de første DNA- og mRNA-vaksinepatentene fra mitt tidlige arbeid da jeg var i slutten av tyveårene), og fordi jeg hadde så lang erfaring i og grundig kunnskap om utviklingen innen bioforsvarsrelaterte vaksiner og medikamenter. Og sist, men ikke minst: Kundene satte ekstra stor pris på min vilje til å tale fritt, rett frem og ærlig om alt de ville jeg skulle ta en kikk på. Det har blitt en sjeldenhet i dagens næringsliv – særlig i den farmasøytiske industrien.

Sent i 2019, mens jeg hadde et samarbeid gående med en kollega, fikk konsulentfirmaet vårt en nokså liten delkontrakt av pilot-typen med Forsvarsdepartementet, nærmere bestemt organet Defense Threat Reduction Agency (DTRA). Målet var å påvise nytten av å kombinere de siste datastyrte screening-metodene for medikamenter med høykapasitets robot-teknologi for å simultanteste svært mange potensielle kandidater, og forhåpentlig finne ut hvilke som inneholdt effektive hemmere mot nervegifter basert på organofosfater. Tidligere hadde jeg bistått kollegaen min med å utarbeide og vinne en stor kontrakt med Forsvarsdepartementet om å bygge og bemanne et produksjonsanlegg for avansert utvikling av antistoffer og vaksiner. Dette var et av anleggene som ble bygget etter at Obama-administrasjonen hadde skjønt at USA hadde tapt mye av sin kapasitet innen produksjon av medisiner mot biologiske stridsmidler til Europa, India og Kina. Prosjektets siktemål og struktur var i store trekk en utvidelse av et tidligere oppstartsselskap jeg hadde sparket i gang, Atheric Pharmaceuticals, som fra begynnelsen av fokuserte på samarbeid med DTRA og USAMRIID (United States Army Medical Research Institute of Infectious Diseases). Atheric Pharmaceuticals skulle benytte teknologien jeg nettopp nevnte, til å lage sekundærbruksmedikamenter for behandling av sykdommer forårsaket av virus som zika, ebola og gul feber. Vi gjorde stor suksess og nådde målene vi satte oss (vi sendte inn patentsøknader for bruk av hydroksyklorokin, nitazoxanid, niklosamid og mange andre), men lærte også på den harde måten at investorer på den tiden var lite villige til finansiere sekundærbruksmedikamenter til bruk mot nye infeksjonssykdommer og virale biologiske trusler.

Oppringningen

Så forandret alt seg, først for meg og vår DTRA-finansierte forskningsgruppe, og deretter for verden.

Om morgenen 4. januar 2020 fikk jeg en oppringning på mobiltelefonen fra en kollega og lege som i et ukjent tidsrom hadde befunnet seg i Wuhan i Kina gjennom et akademisk utvekslingsprogram med et kinesisk universitet. Dr. Michael Callahan er spesialist på infeksjonssykdommer og akuttmedisin, og har en lang karriere bak seg ved forskningsfronten innen bioforsvar, i utvikling av medikamenter mot biostridsmidler og som vitenskapelig ansatt ved Harvard-universitetet. Mange år tidligere ble han introdusert for meg som ansatt i CIA og en viktig leder i etaten DARPA (Defense Advanced Research Projects Agency), men 4. januar 2020 visste jeg ikke om han da hadde tilknytning til CIA. Det vet jeg fortsatt ikke. Michael og jeg hadde publisert akademiske artikler sammen (om det omfattende zikavirus-utbruddet) mens jeg drev Atheric Pharmaceuticals, og jeg visste at han hadde et svært stort nettverk blant dem som befinner seg i den spesielle gråsonen der globale utbrudd av infeksjonssykdommer møter amerikanske etterretningstjenester. Han visste naturligvis at jeg nettopp hadde lykkes i å identifisere sekundærbruksmedikamenter mot zikaviruset sammen med ledende forskere ved USAMRIID, landets kraftsenter når det gjelder bioforsvar. Michael ringte for å varsle om at et nytt koronavirus var på frifot i Wuhan, og han anbefalte at jeg straks sammenkalte gruppen min og mobiliserte alt vi hadde av verktøy, ferdigheter og kunnskap, slik at vi var klar til å hanskes med denne nye biologiske trusselen.

Og med den skjebnesvangre oppringningen ble våre tilbaketrukne liv på hestegården i Virginia totalt forandret.

Jill og jeg hadde vært i frontlinjen ved så mange tidligere utbrudd: HIV, miltbrannbakterier, influensavirus (flere ganger), vestnilvirus, ebola, zika, etc. Vår umiddelbare reaksjon på den alarmerende telefonen fra Michael var nærmest et refleksartet «nå er det på’n igjen» etterfulgt av et «ok, vi setter i gang».

At jeg beviselig har klart å hamle opp med slike farer før, er både en gave og en forbannelse. Kaos hersker i den tidlige fasen av en mulig infeksjonspandemi. Det er som om Guds hånd styres av ordene til Marcus Antonius i Shakespeares skuespill Julius Cæsar: «Cry «Havoc!» and let slip the dogs of war». At krigen begynner, er faktisk en korrekt metafor, og krigens tåke senker seg overalt. For dem som befinner seg i første rekke, kommer adrenalinet susende, det er et veritabelt rush som ikke kan sammenlignes med noe annet, og som er helt avhengighetsskapende. Og den konstante risikoen er også der: Det går nedenom hvis du mister perspektivet på hva som foregår.

Til verket

Vi satte i gang igjen. Jill er veldig engasjert i lokalsamfunnet, og hun satte hjerte, hjerne og sjel inn i arbeidet med å skrive en slags overlevelseshåndbok for dem som var i risikogruppene, og publiserte boka på Amazon. Som den lesehesten hun er, var hun en stor fan av selvpubliserte bøker og Kindle-kontoen sin. Selv kastet jeg meg rundt og samlet teamet som var involvert i DTRA-prosjektet. Vi stakk ut kursen, dukket ned i koronaviruslitteraturen, og valgte ut et bestemt målprotein for å oppdage sekundærbruksmedikamenter ved hjelp av data- og robotverktøy. Jeg hjalp Jill med boka hennes. Noen av tankene og kommentarene jeg hadde publisert på LinkedIn for å bygge opp en innholdsbase med informasjon om virologi og immunologi, ble samlet og supplert med nytt stoff. I tillegg bisto jeg med å redigere manuset. Vi jobbet som gale, side ved side, dag etter dag, og hun fikk ut boka i begynnelsen av februar 2020. I løpet av knappe fem uker hadde hun ferdigstilt første utgave av Novel Coronavirus. A Guide for Preparation and Protection.

I mellomtiden hadde jeg fått motivert, giret opp og aktivisert forskergruppen min til å bidra med tid, ferdigheter, kunnskap og dyktighet. Målet var å finne sekundærbruksmedikamenter som kunne hemme det sentrale SARS-CoV-2-proteinet, kjent som papainlignende protease, eller mer presist blant virologiske eksperter som 3-chymotrypsinlignende cysteinprotease (3CLpro). Da det sekvenserte genomet til «våtmarkedsviruset fra Wuhan» ble lastet opp i databasen til National Institutes of Health, benyttet jeg programvare utviklet ved UCSF (California-universitetet, San Francisco) til å modellere strukturen i det proteinet ut fra offentlig tilgjengelige (nettopp publiserte) krystallstrukturer i det nært beslektede 3CLpro fra det opprinnelige SARS-koronaviruset. I SARS-viruset hadde dette proteinet vært et av de fremste målene for antivirale medikamenter, så det var fornuftig å anvende kunnskapen vi hadde tilegnet oss tidligere, på det nye koronaviruset. Det var allerede identifisert et spesifikt område (et såkalt bindingssete) på proteinet med tanke på å utvikle medikamenter mot SARS-viruset. Vi skaffet oss digitale bibliotek med detaljerte modeller av alle kjente lisensierte medikamenter og næringsfarmasøytiske forbindelser. Vi benyttet deretter forskjellig programvare til virtuell modellering av hvert enkelt medikament i bindingssetet til 3CLpro. Da fikk vi ut en rankingliste med mulige hemmere, som vi i neste fase sammenlignet med de mest brukte medikamentenes sikkerhetsprofil og farmasøytiske særtrekk. Dette var innledningen til en månedslang prosess med testing, finjustering og retesting, der vi til slutt fikk frem en optimalisert liste av medikamenter til videre testing for bruk som antivirale midler i «den virkelige verden».

Sensur

Jills bok ble publisert 11. februar 2020. Planen var å oppdatere den kontinuerlig etter hvert som flere data og mer informasjon ble tilgjengelig. Vi håpet å skape det som kalles et «dynamisk dokument» som kunne oppdateres parallelt med pandemiens utvikling. På dette tidspunktet fantes det ingen andre bøker tilgjengelig om temaet forfattet av folk med medisinsk og vitenskapelig bakgrunn. De fleste hadde ingen anelse om hva de ville bli truffet av når viruset fant veien til Italia, resten av Europa og USA.

Etter hvert som stadig flere ble klar over trusselen fra dette nye koronaviruset, begynte boka å selge. Til tross for at salget var moderat, viste oversikter fra nettsiden til Kindle Direct Publishing stadig vekst i februar og mars. Alle anmeldelsene på Amazon var femstjerners, Jill var ikke så lite stolt. Hennes første bok!

Ikke visste vi at vi snart kom til å møte den nye virkeligheten der myndigheter og store selskaper i fellesskap sensurerer informasjon over en lav sko. Det viste seg å bli et hovedtema gjennom hele covid-19-historien og den ledsagende folkehelsekrisen.

Jills bok ble sensurert og kneblet av Amazon. Vi fikk ingen forklaring. Det nyttet ikke å klage. Da vi skulle laste opp den sist reviderte utgaven til Kindle Direct Publishing i mars, fikk vi meldinger der det sto at «publisering av enkelte titler er midlertidig forsinket». Over telefon ble vi fortalt at dette var en vanlig type forsinkelse: Den skyldtes mangel på personell i redaksjonen.

Like etterpå fikk vi flere meldinger om at boka ikke tilfredsstilte «nettsamfunnets normer» – en standardfrase som mange av oss senere skulle bli møtt med, og som ble brukt for å rettferdiggjøre sensur og knebling under hele covid-19-tiden. Vi var i kontakt med mange medarbeidere i Kindle Direct Publishing, og alle forsikret de oss om at manusredaktørene ville redegjøre for hvorfor boka ikke slapp ut. Dette var standard prosedyre hos Amazon, ble vi fortalt, og vanligvis ble slike problemer løst.

Noen dager senere var vi i kontakt med Amazon på telefon, og da fikk vi vite at manusredaktørene ikke ville snakke med oss, og at boka – der kom den igjen – «ikke tilfredsstilte nettsamfunnets normer». Dem vi snakket med, visste ikke hvorfor boka hadde blitt stoppet, og de «kunne bare beklage». Nye telefonsamtaler ga akkurat samme resultat. Amazon-folkene nektet å etterkomme vårt ønske om å få noen høyere oppe i systemet i tale, og ville ikke besvare spørsmålene vi hadde. Vi forholdt oss helt rolige, mistet ikke besinnelsen og snakket i et dempet toneleie. Men alle spørsmål og anmodninger ble avslått, og vi fikk igjen høre at redaktørene ikke ønsket å snakke med oss. Selv fant vi ingenting i «nettsamfunnets normer» som ikke var i tråd med det vi hadde skrevet.

Vi ante vagt at noe virkelig mørkt var i ferd med å skje, noe vi aldri hadde vært vitne til før. Vi skjønte ikke da at dette bare var et svært tidlig eksempel på hva som skulle bli en monstrøs bevegelse de to neste årene, et mangehodet globalt monster: Myndigheter, etablerte mediekonserner, sosiale medier, teknologiganter, storfinans og ikke-statlige organisasjoner gikk sammen om fullstendig å styre og forme all informasjon og debatt om helsemyndigheters svar på det nye koronaviruset.

Bokutgivelser og innlegg i sosiale medier om viruset ble i økende grad fjernet fra internett. Selv om den opprinnelige hensikten var å fjerne bøker som markedsførte «slangeolje», eller som bare smidde mens jernet var varmt for å dra inn kjapp profitt, utviklet denne sensuren seg raskt til noe mye mer lumskt og farlig. Bøker som ikke sa det samme som amerikanske myndigheter, ble fjernet. Amazon er den største bokhandelen i USA. Når Amazon sensurerer og blokkerer tekster – hva slags land har vi da? Myndighetene mente åpenbart at landet måtte oppgi vår tidligere ytringsfrihet og frie presse fordi det ble erklært folkehelsekrise. Jeg sier dette så klart jeg kan: Sensuren og dens storebror propagandaen er ikke svaret.

Myndighetenes sensur, løgner og tilsløringer vil gå inn i historien – på mer enn én måte: Hvis de som formidler sannheten – vitenskapsmenn, skribenter, journalister og forfattere – ikke får lov til å dokumentere den virkelige historien, vil vi stå igjen med historierevisjonisme. Den alternative historien som spinnes av amerikanske myndigheter og forkynnes av teknologigantene, vil anspore dem til å gjenta «suksessen» ved senere virusutbrudd. Da vil de samme som sviktet oss denne gangen, bemanne myndighetenes kommandohøyder også neste gang.

I løpet av bare tre måneder hadde Jill og jeg beveget oss svært langt fra det fredelige gårdslivet. Først fikk vi en alarmerende telefon fra en amerikansk lege og etterretningsoperatør som opererte i en region i Kina jeg ikke engang hadde hørt om. Så publiserte vi en liten håndbok om hvordan forberede seg på og beskytte seg mot smittebølgen som snart ville komme. Deretter fikk vi føle virkningene av en orwellsk sammensvergelse mellom en internasjonal ikke-statlig organisasjon (Verdens helseorganisasjon, WHO), amerikanske myndigheter (som syntes ganske enkelt å ha tilsidesatt det første grunnlovstillegget, som garanterer ytringsfrihet) og verdens største bokhandel.

Jeg blir ofte spurt: «Hva var det som fikk deg til å snakke ut om hva du så under denne pandemien?» Ofte har jeg blitt fortalt at jeg er radikalisert (av ingen ringere enn Steve Bannon!) eller blitt høyrevridd i løpet av alle disse covid-19-månedene. Sannheten er at min søken etter hvordan og hvorfor denne globale hendelsen ble brukt som et våpen mot oss alle og av hvem, startet med at en bok helt uforklarlig ble bannlyst. Mange har i ettertid gjennomgått Jills bok for å se om det finnes noe i den som kan ligne angrep på noe eller noen. Ingenting har de funnet. Min kjære kone og samarbeidspartners møysommelige anstrengelser hadde vært bortkastet, uten at det ble gitt noen begrunnelse eller forklaring.

Doktrinen

Etter hvert som tiden gikk, ble det klart for meg at både WHO og ledende embedsmenn i USAs helsedepartement uavlatelig løy for verden. Nesten daglig snakket de offisielle toppfolkene til verden gjennom massemedienes megafon. De fremstilte sine egne personlige meninger og misoppfatninger som fakta og informasjon basert på vitenskapelige data. Uttrykket «følg vitenskapen» ble en verdensomspennende spøk, forsterket av det utrolige selvskuddet dr. Anthony Fauci lyktes med da han i juni 2021 uttalte til tv-kanalen MSNBCs Chuck Todd at angrep på ham var ensbetydende med «angrep på vitenskapen». Det begynte nærmest å gå trill rundt for meg mens jeg strevde med å finne sannheten i dette havet av (des)informasjon, «faktasjekkere», gaslighting (realitetsmanipulasjon), skittkasting og kronisk løgn. Ved en anledning prøvde jeg sammen med noen andre leger å hjelpe to kollegaer av oss som ble truet med oppsigelse og tap av legelisensen for å ha luftet sine bekymringer omkring de nye genetisk baserte vaksinene, samtidig som de tok til orde for tidlig behandling med godkjente sekundærbruksmedikamenter. Mens jeg var opptatt med dette, fikk jeg litt av et dokument i fanget. Det hadde tittelen «Malone-doktrinen». Forfatterne fortalte meg at de hadde lyttet til alt jeg til da hadde uttalt i diverse offentlige sammenhenger, og lest alt jeg hadde skrevet. På grunnlag av det hadde de formulert en erklæring som tok utgangspunkt i det som «sto mellom linjene». De ville at vi leste det.

Jill og jeg fulgte oppfordringen, og det tok ikke lang tid før humøret steg betraktelig. Da vi var igjennom, fornemmet vi en indre glede. Dette var første skritt på helbredelsens vei og bort fra traumene og mørket som så mange av oss opplevde. En ny soloppgang, rett og slett. Vi skimtet konturene av en bedre fremtid, en fremtid det var verdt å kjempe for.

Malone-doktrinen

En uavhengighetserklæring som markerer avstand fra beslutningene til institusjonene som mangler integritet

Vi, de undertegnede:

	krever at alle underliggende rådata som inngår i et vitenskapelig arbeid under vurdering, må gjøres tilgjengelig, og at det blir mulig å få tilgang til dem for nærmere analyse

	erklærer at samfunnsverdien av kunnskap ikke bestemmes av hvem opphavsmannen er. Det er derimot de som kunnskapen er relevant for, som gjennom grundig kritikk og nådeløs granskning avgjør hvor verdifull den er

	vil etablere fri og uavhengig informasjonsutveksling, og knesette som prinsipp at vi plikter å ta vare på alle data som utgjør grunnlaget for konklusjonene og beslutningene våre

	krever full åpenhet om alle finansieringskilder; i tilknytning til alle sitater og referanser i vitenskapelig materiale skal det fremgå om hvorvidt finansieringskilder er involvert

	forplikter oss på upartiskhet når det gjelder analyse av informasjon og data som vi får oss forelagt, og forlanger det samme av alle andre

	går inn for å fremme en maksimalt åpen debatt om og granskning av ethvert saksforhold som måtte være av betydning

	vil ikke nøle et sekund med å bekjentgjøre ethvert tilfelle av intellektuell uredelighet eller yrkesmessig uansvarlighet

	vil sørge for å ivareta alle varsleres helse, velferd og sikkerhet, og bringe frem / offentliggjøre tilfeller der varslere lider overlast i ovennevnte henseender

	er imot sensur og aksepterer ikke parter med verdier som er i konflikt med ytringsfrihetens prinsipper

	vil ikke nekte noen på grunnlag av fakta og bevis å utfordre, debattere, klage på, revidere, undersøke eller protestere mot beslutninger gjort av de undertegnede


Formålet med boka

I en viss forstand dokumenterer denne boka en personlig reise, en kraftanstrengelse for å komme til bunns i de fundamentale spørsmålene som har dominert hvert eneste våkne øyeblikk av livet mitt i nesten tre år. Boka inneholder en serie artikler skrevet fra sent i 2021 og ett år fremover. Hver av dem drøfter et eller flere aspekter ved uhyrlighetene vi alle har opplevd. Hvem er ansvarlig for den globalt koordinerte propagandaen, informasjonsstyringen, indoktrineringen, løgnene og vanstyret vi har opplevd? Hvordan er det blitt koordinert globalt, og hva kan vi gjøre for å hindre at noe slikt skjer igjen? Hva er de dypereliggende årsakene til den utrolig dysfunksjonelle pandemi-responsen fra folkehelsemyndighetenes side? Ofte har det virket som om responsen ikke har hatt noe med folkehelse å gjøre. Ligger det en reelt forbrytersk agenda bak, eller er dette havariet kun en utilsiktet konsekvens av samvirket mellom atskilte og tilfeldige hendelser, som så har blitt forsterket av inkompetanse, og ytterligere forverret av overmot?

I løpet av denne reisen har jeg sett, erfart og lært mange nye ting, møtt mange mennesker, fått mange nye venner, og lyttet til mange historier. Det som følger, er et forsøk på å fordøye og begripe den uforståelige menneskelige tragedien og alt det forferdelige som utspant seg under pandemien, og forsøke å finne en vei mot en bedre fremtid for oss alle. En fremtid som har bruk for folk som fortsatt tror på prinsippene som er grunnfjellet Jill og jeg har bygget livene våre på: integritet, respekt for andre menneskers iboende verdighet, og å bidra til lokalsamfunnet vi er en del av og storsamfunnet rundt oss. Dette er de samme prinsippene som definerer den amerikanske opplysningstiden som munnet ut i Grunnloven og de ti første grunnlovstilleggene.

Jeg står fullt og fast på at det amerikanske selvstyreeksperimentet som vokste frem med gale kongers tyranni som bakteppe, er relevant også i dag. Jeg forkaster den forvridde logikken hos dem som hevder at disse prinsippene er gammeldagse og utgått på dato, og må erstattes med et system bygget på kollektivistiske og globalistiske totalitære visjoner, innbefattet en statsstyrt kommandoøkonomi som historien gjentatte ganger har vist ikke fungerer.

Jill og jeg har levd våre liv som frie og ærlige mennesker. Det har ikke vært en lett vei, men etter hvert som vi sakte, men ubønnhørlig nærmer oss endestasjonen, innser vi definitivt at vi ikke har ønsket det annerledes. Denne forpliktelsen overfor oss selv og verdiene vi står for, finnes mellom linjene i kapitlene som følger: Integritet, verdighet og samfunnsånd blandet med empati gir vi aldri slipp på.


DEL I

Pasienthistorikk og legeundersøkelse – hvordan kom vi hit?


Få vet dette: I en paneldebatt om «feilinformasjon» 28. september 2022, arrangert av World Economic Forum, uttalte Melissa Fleming, FNs direktør for global kommunikasjon, helt åpent:

Vi har for eksempel innledet et samarbeid med Google. Hvis du googler «klimaendringer», vil du på toppen av trefflisten finne alle slags FN-relaterte kilder. Vi etablerte dette partnerskapet fordi vi ble sjokkert over hva vi fant da vi googlet ordet: Alle former for utrolig forvrengt informasjon sto øverst. Vi er i ferd med å bli mer og mer proaktive. Vi eier vitenskapen, og vi mener at verden må få vite det, og det samme mener teknologiselskapene. Men igjen, dette er en stor, stor utfordring som alle samfunnssektorer må ta på alvor og jobbe med.

Fleming sa også: «En annen nøkkelstrategi vi har, er å benytte influensere […], de har mye større troverdighet enn FN […]. Verden over har vi trent opp vitenskapsfolk, og også noen leger, til å bruke TikTok, og TikTok har samarbeidet med oss.»

Moderatoren i dette panelet var Adrian Monck, en av direktørene i World Economic Forum. Fleming og Monck koblet disse FN- og WEF-initierte strategiene for informasjonskontroll til både covid-19 og «klimaendringer». Monck hevdet at det hadde skjedd en «profesjonalisering av desinformasjonsspredningen» inkludert «aktører i enkelte land som var backet opp av krefter som motarbeidet covid-19-bekjempelsen, deriblant fremmede stater». Hva betyr egentlig dette? At vi som er kritiske til den offisielle covid-19-politikken, er sponset av skumle og uønskede (les: høyreorienterte) krefter, eventuelt også fiendtlige land? Snakk om å ta oppmerksomheten bort fra seg selv: Det det handler om her, er en gruppe forskere og leger trent opp av FN og WEF til aktivt å promotere selve Vitenskapen med stor V omkring covid-19, som altså «eies» av FN og WEF, og gjøre dette i alt som finnes av medier. Man kan bruke mange betegnelser på slikt. Jeg kaller det organisert propaganda.

*

Trolig har nesten alle mennesker på kloden, uavhengig av om de har tatt en eller flere inokulasjoner kalt vaksiner, en eller annen gang blitt smittet med én eller flere SARS-CoV-2-varianter. Alle disse menneskene har sin egen historie og erfaring. Alle historiene utgjør fasetter av individuelle og kollektive sannheter som overskrider alle forsøk medier, myndigheter, ikke-statlige organisasjoner, legemiddelselskaper og andre med bestemte særinteresser gjør på å styre og kontrollere fortellingen om koronaviruset for å fremme diverse agendaer. For noen har begivenhetenes gang endt med døden, deres egen eller familiemedlemmers og nære venners. Andre har fått bedriften sin eller levebrødet ødelagt. Og for en mindre gruppe har omdømmet og karrieren gått fløyten. Det gjelder særlig dissidentene som har ropt varsko om de mange grove bruddene på legeetikken, menneskerettighetene, ytringsfriheten, prinsippene for klinisk forskning, lovforskrifter og hevdvundne retningslinjer for legemidler. Medisinsk personell som har ytret avvikende synspunkter, har blitt bombardert med drepende og nøye koordinerte angrep internt i institusjonen der de arbeider, fra organer som administrerer autorisasjoner og lisenser, på sosiale medier, og i et kolossalt og uoversiktlig antall globalt samordnede kanaler som inngår i de verdensomspennende massemediekonsernene.

Hvor skal vi begynne for å fange og begripe bredden av og dybden i den globale menneskelige tragedien kjent som covid-19? Vi har tidligere ikke sett en situasjon der et forholdsmessig lite antall personer og institusjoner er i stand til å konsentrere så mye makt i egne hender, og fra en slik posisjon styre og kontrollere informasjon og hva folk skal mene. De som sitter med makten, fremmet ikke bare sitt eget narrativ. De kneblet også effektivt avvikende stemmer og satte en tykk, svart strek over den medisinske etikken og borgerrettighetene som så mange av oss har tatt for gitt.

*

Mennesker erfarer og fortolker verden ved å sammenligne informasjonen de mottar gjennom sansene, med bevissthetens modeller av virkeligheten. Bevisstheten har ingen direkte tilgang til virkeligheten. Den opererer med en modell av hva den tror er sant, og så sammenligner den innkommende informasjon med den modellen. Psykologiske eksperimenter som omfatter hypnose, har demonstrert at dersom våre indre virkelighetsmodeller er slik strukturert at de benekter muligheten for at et bestemt objekt eksisterer, vil vi faktisk ikke være i stand til å «se» det som viser seg for øynene våre, eller oppfatte det ørene hører. Med andre ord: Vi kan bare se det vi tror eksisterer, det som stemmer overens med vår egen virkelighetsmodell.

Hovedutfordringen for enhver som prøver å forstå den forvirrende og ofte hypnotiserende informasjonsstrømmen som skylte over oss under koronakrisen, er å utvikle en større indre modell av verden slik at bevissheten blir bedre i stand til å behandle informasjon. Om man ikke på forhånd er tungt inne i en verden av biokrigføring, biologisk utvikling av sykdomsfremkallende forbindelser, psykologiske operasjoner og etterretningsmiljøer – slik jeg har vært – er det normalt at man instinktivt viker tilbake for muligheten av at SARS-CoV-2 er et laboratoriefremstilt patogen, at covid-19-krisen kan ha blitt utnyttet til å tjene de økonomiske og politiske interessene til en liten gruppe mennesker, eller at det finnes kretser hvor man er tilhengere av befolkningsreduksjon og fjerning av såkalte useless eaters. For de fleste av oss ligger slike alternativer så langt fra våre modeller av verden (og like langt fra den jødisk-kristne etikkens grunnlag) at vi avviser dem umiddelbart, på refleks.

Denne boka er lagt opp slik at den skal hjelpe deg til å erkjenne at covid-19-narrativet som har blitt dyrket så hemningsløst gjennom de siste tre årene, ikke er den eneste modellen vi har for å forstå nåtiden og forutsi fremtiden, men én av mange. Den har blitt kjørt frem av personer og institusjoner med baktanker og enorme ressurser. Det kan meget vel ha vært interne motsetningsforhold og interessekonflikter mellom ulike representanter for dette narrativet, men de har likevel funnet det formålstjenlig for å kunne ivareta sine respektive interesser.

Boka har også som siktemål å tjene som et første utkast til en alternativ og avvikende fremstilling av historien, som en fortegnelse over løgnene og sjikanen vi har fått kastet over oss. Den er også ment å hjelpe deg med å gi mening til alt det forvirrende som har skjedd. Jeg håper ellers at boka vil hjelpe oss alle å få grep om våre kollektive erfaringer slik at vi kan lære av dem for fremtiden. Det vil bli lettere å se hva vi bør gjøre for å skape en bedre fremtid hvis vi skaffer oss en mest mulig helhetlig forståelse av den felles erfaringen som heter covid-19.

Jeg tror at fornemmelsen av kognitiv dissonans, av psykologisk ubehag, som ofte oppstår når vi utsettes for fakta eller ideer som skiller seg fra dem vi har stolt på i fortiden (og som vi tidligere benyttet for å forstå nåtiden), kan fungere som en veiviser og minne oss om potensialet for personlig vekst som ligger i kim her.

Det finnes imidlertid én samfunnstendens som mange av oss smertelig har fått merke på et personlig plan. Denne tendensen eller bevegelsen i moderne samfunn prøver å unngå informasjon, teorier eller meninger som utløser kognitiv dissonans og det psykologiske ubehaget som følger med. Bevegelsen kobles ofte til betegnelser og fenomener som «kanselleringskultur», «dydsposering» og «wokeisme», og den synes å ha manifestert seg som et trossystem der både enkeltindivider og grupper har rett til ikke å bli intellektuelt utfordret, til ikke å bli konfrontert med utiltalende tanker, informasjon og ideer – alt som ikke stemmer overens med deres egen indre modell av virkeligheten. Det er nettopp slike forestillinger som nærer sensur, fornektelse, realitetsmanipulasjon, utdefinering og bakvaskelser – våpen som har blitt brukt mot mange. De samme personene og institusjonene som har eksellert i disse maktstrategiene, dyrker også ideen om at de som får folk til å stille spørsmål ved myndighetene og deres handlemåte, da blir å regne som innenlandske terrorister og bør behandles deretter. Historien er full av eksempler der dissidenters «tankekriminalitet» har blitt straffet med døden. Dette er blant de verste eksemplene på den usympatiske stammementaliteten man finner i menneskenes samfunn, der de som ikke legger bånd på seg og snakker sant, kan bli møtt med total utstøtelse. Denne tendensen har alltid ligget i bakgrunnen når reaksjonære krefter har lagt hindringer i veien for vitenskapelige og medisinske fremskritt. Det strekker seg lenger tilbake enn Galileo Galilei og den katolske inkvisisjonen, minst til det fjerde århundret før Kristi fødsel, og sannsynligvis helt til de tidligste tider.

For ca. 2400 år siden skrev filosofen Platon (elev av Sokrates og Aristoteles’ lærer) ned den berømte hulelignelsen, som man antar til en viss grad er inspirert av Sokrates’ liv og skjebne (Sokrates er mest kjent for sin metode for å unngå å gå i overmotets felle når han drev logisk og fornuftsbasert refleksjon, fordi han begynte alle sine filosofiske spørsmål med å slå fast at «den egentlige sanne visdom er å vite at du ingenting vet»).

Utgangspunktet for hulelignelsen er en mørk og dyp hule der en flokk fanger har vært lenket fast siden barndommen. De er alle bundet på hender og føtter med ansiktene vendt mot den samme murveggen. Det er den eneste virkeligheten de kjenner. Bak fangene er det et stort bål, og mellom fangene og bålet går det en opphøyd vei der fangevokterne bærer alle slags gjenstander og dukker som kaster skygger langs murveggen. Fangene ser kun skyggebildene som skapes av lyset fra bålet, og når fangevokterne snakker, får ekkoet det til å virke som om det er dukkene som snakker. Fangevokterne kontrollerer den virkeligheten som fangene er i stand til å oppleve. Fangene aksepterer denne skyggevirkeligheten og stiller ingen spørsmål.

En dag kommer en av fangene seg løs. Lenkene hans brister, og han ser seg forfjamset rundt. Han får øye på bålet, og mens han ligger på bakken ved siden av det, ser han gjenstandene og dukkene som svarer til skyggene på veggen. I et erkjennelsens lynglimt konkluderer han at skyggene stammer fra disse objektene: Objektene og bålet representerer en større virkelighet enn den han først kjente til. Utenfor hulen ser han farger, sol og trær, og han fylles av glede.

I håp om å formidle denne innsikten til medfangene, går han tilbake til hulen. Han forteller om den nye virkeligheten som han har erfart, men de andre er helt ute av stand til å skjønne hva han forsøker å beskrive. Hulen er alt de kjenner. De har ingen mulighet til å forstå at de faktisk er fanget. Men de legger merke til at den frigjorte fangen er annerledes. Øynene hans er ikke som før, og han har vanskelig for å se, kjenne igjen og forholde seg til skyggene. De ler av ham, og alle er enige om at det er et tåpelig foretagende å forlate hulen. Så truer de med å drepe ham og alle andre som våger å bryte lenkene, forlate hulen og spolere virkelighetsbildet deres.

Denne eldgamle lignelsen presenterer et dilemma som jeg tar opp i denne boka. For de som er frigjort fra grensene som den gamle virkelighetsoppfatningen satte, er det helt naturlig at de vil dele observasjoner og erfaringer om en ny virkelighet, til tross for at den avviker voldsomt fra det godkjente narrativet. Disse menneskene – kanskje er du en av dem – har allerede begynt å stille spørsmål ved hva dukkemestrene har fortalt. For de som ikke aksepterer den offisielle fortellingen, er den første utfordringen å lære hvordan de skal formidle noe som de er overbevist om er livsviktig for helsen og velværet til familie, venner og verdens befolkning for øvrig. Den andre utfordringen er hvordan de skal unngå å bli oppfattet som en farlig trussel av dem som fortsatt er trollbundet av skyggebildene på veggen.

Leger og annet helsepersonell støter stadig på ting som ikke gir mening. De virkelig gode reagerer med å bli en slags detektiver, de blir spesialister i å fortolke skyggene på den huleveggen de vet mest om. Men de fleste blir bare mestere i å sette navn på skyggene. Noen ganske få makter av og til å kikke utenfor hulen. Imidlertid er det nesten ikke til å unngå at disse blir avvist, sjikanert og latterliggjort av sine omgangsfeller. Likevel holder de det ofte gående, styrket av overbevisningen om at de har sett en ny virkelighet og med kunnskapen om hvordan andre avvikende stemmer før dem i historien har brakt verden fremover. Men det er hverken lett eller behagelig å opplyse sine medfanger. Mange av dem vil aldri akseptere at det finnes noe annet enn de kjente skyggene som de føler tilknytning til.

Denne boka følger grunnprosedyren som en lege skal møte pasienter med. En velskolert og erfaren lege prøver først å finne ut hva som har fått pasienten til å søke behandling. Legen samler inn informasjon ut fra det pasienten forteller ham, og gjør en fysisk undersøkelse, inkludert prøvetaking. Den informasjonen blir sammenlignet med de mange modelleksemplene av sykdommer som legen har i hodet (og i bøker og på datamaskinen). Så lager han en hypotese som tar sikte på å besvare spørsmålet: «Hva er årsakene til denne bestemte pasientens klager og symptomer?» Den påfølgende diagnosen kan bli bekreftet eller utfordret gjennom flere undersøkelser og tester. En behandlingsplan settes deretter opp basert på arbeidshypotesen om hva som feiler pasienten, eller på det som ser ut til å være en bestemt sykdomsdiagnose. Behandlingsplanen settes ut i praksis, og etter en tid møtes legen og pasienten igjen for å bringe på det rene om behandlingen har vært effektiv, eller om hypotesen må modifiseres eller forkastes.

I boka du nå holder i hånden, har vi samlet en rekke personlige historier som vi håper vil hjelpe deg å se de underliggende mønstrene og problemene. Disse kapitlene er i bunn og grunn personlige historier, og de beskriver hva som har vært hovedproblemene for folk verden rundt som på et eller annet vis har blitt rammet av koronakrisen. Tenk på dem som case-studier som lar en hente ut observasjoner og hypoteser om hva som har forårsaket en nærmere bestemt covid-19-relatert tilstand. Videre er det artikler i boka som er skrevet mens begivenhetene utspant seg, og som forsøker å forstå og gripe enkelthendelsene og kreftene som har frembrakt hele settet av mulige plager, ubehag og sykdomsbilder som folk har blitt rammet av. Til slutt har vi kapitlene som har vært vanskeligst å skrive: de som omhandler behandlingsplanene. Hvis tankene og ideene som er samlet der, settes ut i livet, vil det gi håp om at vi friskner til igjen – både billedlig og bokstavelig – og kan hindre at lignende globale ulykker skjer igjen.

Case-studiene belyser bare en brøkdel av den tragiske kollektive menneskelige lidelsen vi alle har vært vitne til, kanskje også blitt direkte rammet av. Behandlingsplanene som foreslås, er bare et startpunkt for senere og bredere anlagte planer. Jeg har hverken alle svarene eller den fullstendige oversikten til å kunne presentere selve Sannheten om alt vi har opplevd. Om ikke annet håper jeg at vi lykkes med å vekke folk og få dem til å se at virkelighetsmodellene som vi har forholdt oss til og blitt vant med, kanskje er helt ødeleggende for helsen vår. Hvis vi med denne boka makter å åpne «Overton-vinduet» ditt bare litt mer, kan kanskje enkeltpersoner som du, Jill og jeg – og forfatterne som har bidratt – skape en bedre fremtid for våre barn og barnebarn.

Men ikke bli overrasket dersom du føler trang til å vende blikket bort eller ta på solbriller. Kognitiv dissonans gjør vondt første gang du kommer ut av hulen og blir truffet av solskinnet.

